ಪ್ರತಿರೋಧದ ಬೆಳೆ ಬೆಳೆದ ಕೋಚನಹಳ್ಳಿ ರೈತರು! ಮೈಸೂರು: ಖಾಸಗಿ ಕಂಪೆನಿಗಳಿಂದ ವಂಚಿತರಾಗಿ ಭೂಮಿ ಕಳೆದುಕೊಂಡಿದ್ದ ಮೈಸೂರು ತಾಲ್ಲೂಕಿನ ವರುಣ ಹೋಬಳಿಯ ಕೋಚನಹಳ್ಳಿ ರೈತರ ಹೋರಾಟ ಭಾನುವಾರ 97ನೇ ದಿನಕ್ಕೆ ಕಾಲಿಟ್ಟಿದೆ. ರೈತರ ಫಲವತ್ತಾದ ಜಮೀನನ್ನು ಪಡೆದುಕೊಂಡು ಉದ್ಯೋಗ ನೀಡುತ್ತೇವೆ ಎಂದು ಆಶ್ವಾಸನೆ ನೀಡಿ, ಸುಮಾರು 400 ಎಕರೆ ಜಮೀನನ್ನು, ಪ್ರತಿ ಎಕರೆಗೆ ಕೇವಲ 1.75 ಲಕ್ಷ ರೂ. ನಂತೆ ಕಂಪೆನಿಗಳು ಖರೀದಿಸಿದ್ದವು. ಆದರೆ, ಯಾವುದೇ ರೀತಿಯ ಉತ್ಪಾದನಾ ಚಟುವಟಿಕೆಗಳನ್ನು ನಡೆಸದೇ ಕೆಐಎಡಿಬಿಗೆ ಪ್ರತಿ ಎಕರೆಗೆ 47.50 ಲಕ್ಷ ರೂ. ಗಳಂತೆ 150 ಎಕರೆ ಜಮೀನನ್ನುಮಾರಾಟ ಮಾಡಲಾಗಿತ್ತು. ಈ ಕಂಪೆನಿಗಳಿಂದ ತಮಗಾದ ಅನ್ಯಾಯವನ್ನು ವಿರೋಧಿಸಿ ಭೂಮಿಯನ್ನು ಸ್ವಾಧೀನಪಡಿಸಿಕೊಳ್ಳಲು ಬಂದ ಕೆಐಎಡಿಬಿಯ ಅಧಿಕಾರಿಗಳನ್ನು ಹಿಮ್ಮೆಟಿಸಿದ ರೈತರು ಮಾ.23ರಿಂದಲೂ ಆಹೋರಾತ್ರಿ ಅನಿರ್ಧಿಷ್ಟಾವಧಿ ಚಳವಳಿಯನ್ನು ಕಳೆದ ಮಾ.23 ರಿಂದಲೂ ನಡೆಸಿದ್ದರು. ಈ ಹೋರಾಟದ ಭಾಗವಾಗಿ, ಕೆಐಎಡಿಬಿ ವಶಪಡಿಸಿಕೊಂಡಿದ್ದ ಜಮೀನಿನಲ್ಲಿ ಅಲಸಂದೆ, ಉದ್ದು, ಹೆಸರುಕಾಳು, ಜೋಳ ಇತ್ಯಾದಿ ದವಸ ಧಾನ್ಯಗಳನ್ನು, ಸಾಮೂಹಿಕವಾಗಿ ಬಿತ್ತನೆ ಮಾಡಿದ್ದರು. ಇದರಲ್ಲಿ ಸದ್ಯಕ್ಕೆ ಅಲಸಂದೆ ಫಲ ನೀಡಿದ್ದು, ಸುಮಾರು ಒಂದು ಕ್ವಿಂಟಾಲ್ ನಷ್ಟು ಅಲಸಂದೆಯನ್ನು ಹೋರಾಟ ನಿರತ ರೈತರು, ನ್ಯಾಯ ಸಿಗುವವರೆಗೂ ನಮ್ಮ ಹೋರಾಟ ನಿಲ್ಲುವುದಿಲ್ಲ, ಎಂದು ಘೋಷಣೆಗಳನ್ನು ಕೂಗುತ್ತಾ ಕಟಾವು ಮಾಡಿದರು. ಕಟಾವು ಮಾಡುವ ಇಂದಿನ ಕಾರ್ಯಕ್ರಮದಲ್ಲಿ ಕೋಚನಹಳ್ಳಿ ರೈತರಾದ ಗೋವಿಂದರಾಜು, ದೇವಣ್ಣ, ಮಹಾದೇವ, ಲಕ್ಷ್ಮಮ್ಮ, ರತ್ನಮ್ಮ, ಕಾಳಮ್ಮ, ದೇವಮ್ಮ, ಹನುಮಂತು, ಶಿವಣ್ಣನಾಯಕ ಮುಂತಾದವರು ಭಾಗವಹಿಸಿದ್ದರು.